b'\n_START_ARTICLE_\nFrance Jerman\n_START_SECTION_\n\xc5\xbdivljenje\n_START_PARAGRAPH_\nFrance Jerman se je rodil leta 1920 v Dolu pri Ljubljani, tam je obiskoval osemletko, v Ljubljani pa trgovsko \xc5\xa1olov V Kri\xc5\xa1tofovem zavodu. Zatem se je zaposlil v dru\xc5\xbeinskem podjetju Jerka (tovarna barv) v okolici Dom\xc5\xbeal, nato pa v Ljubljani. Ob delu je tudi \xc5\xa1tudiral na zasebni realki._NEWLINE_\xc5\xbde v mladosti se je udejstvoval v teku na smu\xc4\x8deh na dolge proge. Z bratom Jo\xc5\xbeetom Jermanom sta bila pred drugo svetovno vojno imenovana v jugoslovansko dr\xc5\xbeavno reprezentanco, ki se je pripravljala na Balkanske igre (niso bile izvedene zaradi nastopa vojne)._NEWLINE_Ob za\xc4\x8detku druge svetovne vojne je bil prisilno mobiliziran v nem\xc5\xa1ke pomo\xc5\xbene \xc4\x8dete. Opravil je urjenje na Poljskem, nato pa poslan na rusko fronto. Od tam je med kori\xc5\xa1\xc4\x8denjem dopusta dezertiral. Ob povratku v domovino se je pridru\xc5\xbeil partizanom._NEWLINE_Ko so domobranci ustanovili postojanko v Dom\xc5\xbealah se jim je pridru\xc5\xbeil. Skupaj z njimi se je ob koncu vojne zatekel v Vetrinjsko begunsko tabori\xc5\xa1\xc4\x8de, od koder je bil ob angle\xc5\xa1ki izdaji z drugimi vojaki izro\xc4\x8den partizanski vojski. V \xc4\x8dasu no\xc4\x8dnega mar\xc5\xa1a je nekje med Mislinjo in Velenjem zbe\xc5\xbeal in si re\xc5\xa1il \xc5\xbeivljenje._NEWLINE_V begunskem tabori\xc5\xa1\xc4\x8du v Peggezu blizu \xc5\xa0pitala ob Dravi v Avstriji ga ravnatelj Marko Bajuk ni sprejel na gimnazijo, ker ni imel spri\xc4\x8deval. Ob tveganju \xc5\xbeivljenja se je vrnil \xc4\x8dez mejo, pretihotapil domov in se vrnil v tabori\xc5\xa1\xc4\x8de s spri\xc4\x8devali in polnim nahrbtnikom knjig, ki jih je izro\xc4\x8dil ravnatelju Bajuku, da so jih uporabili za pouk v tabori\xc5\xa1\xc4\x8du._NEWLINE_Leta 1948 je emigriral v Argentino. V za\xc4\x8detku je delal kot gradbeni delavec, nato pa se je s prijateljem Janezom Fleretom odlo\xc4\x8dil za preselitev na argentinski jug, v Barilo\xc4\x8de._NEWLINE_Leta 1954 je dobil dovoljenje za gradnjo gosti\xc5\xa1\xc4\x8da v dr\xc5\xbeavnem parku pod Tronadorjem. 19.decembra istega leta se je poro\xc4\x8dil in nato \xc5\xbeivel v Melipalu pri Barilo\xc4\x8dah, trije sinovi od petih otrok so bili tudi \xc4\x8dlani argentinske dr\xc5\xbeavne reprezentance v teku na smu\xc4\x8deh, tudi dvakratni udele\xc5\xbeenec olimpijskih iger Marcos Luis Jerman. S prijatelji (Janez Flere, norve\xc5\xbean Ovrum) so Zgradili sede\xc5\xbenico na Campanario (Cerro Campanario), ki slovi kot ena najlep\xc5\xa1ih razglednih to\xc4\x8dk v okolici jezera Nahuel Huapi._NEWLINE_Poleg stalnega udejstvovanja v \xc5\xa1portu je bil aktiven tudi v okolju slovenskih priseljencev, ki so neutrudno ohranjali slovensko kulturo. Bil je med pobudniki ustvanovitve Slovenskega planinskega dru\xc5\xa1tva, ter nato tudi njegov predsednik (od ustanovitve 1951 do 1956 in od 1961 do smrti leta 1980). Sodeloval je tudi pri ustanovitvi Srednje\xc5\xa1olskega te\xc4\x8daja, ki je v Barilo\xc4\x8dah skrbel za izobra\xc5\xbeevanje otrok slovenskih priseljencev, ter na njem tudi pou\xc4\x8deval._NEWLINE_Umrl je 19. marca 1980 v Barilo\xc4\x8dah, kjer je tudi pokopan.\n_START_SECTION_\nDose\xc5\xbeki\n_START_PARAGRAPH_\nV teku na smu\xc4\x87eh je bil argentinski prvak 19 let zapored, od 1950 do 1969._NEWLINE_Leta 1952 je z Dinkom Bertoncljem prvenstveno preplezala Slovenski zvonik (Campanile Esloveno), tedaj najpomembnej\xc5\xa1i vzpon v katedralskem (Catedral) pogorju._NEWLINE_Leta 1952 sta z Dinkom Bertoncljem prvenstveno preplezala tudi glavni vrh v gorski skupini Tres Picos in ga krstila vrh Tuma (Torre Tuma), poimenovan po slovenskem planincu Henmriku Tumi._NEWLINE_V sezoni 1952-53 je bil zmagovalec na mednarodni tekmi "Posta Transandina" ter argentinski prvak v skokih._NEWLINE_Leta 1960 je kot prvi predstavnik Argentine v nordijskih panogah nastopil na olimpijskih igrah v Squaw Valleyju._NEWLINE_Bil je trener argentinske vojske in teka\xc4\x8dev andinisti\xc4\x8dnega kluba Bariloche (CAB - Club Andino Bariloche), po prenehanju aktivnega tekmovanja je bil trener argentinske dr\xc5\xbeavne reprezentance. Kot trener se je udele\xc5\xbeil olimpijskih iger 1976 v Innsbrucku (Avstrija) in 1980 v Lake Placidu (New York, ZDA)._NEWLINE_Pred smrtjo je bil izvoljen za delegata FIS-a za olimpijske igre v Sarajevu leta 1984._NEWLINE_Andinisti\xc4\x8dni klub na ognjeni zemlji (CAU - Club Andino Ushuaia) je po njem poimenoval smu\xc4\x8darsko progo._NEWLINE_Vsako leto je v Barilo\xc4\x8dah memorialni pokal "Fr. Jerman" v smu\xc4\x8darskih tekih._NEWLINE_Vsako leto se na mladinskem prvenstvu Ju\xc5\xbene Amerike (Campeonato infantil Patag\xc3\xb3nico) najbolj\xc5\xa1emu posamezniku podeli nagrada "Francisco Jerman"._NEWLINE_Ob\xc4\x8dina Barilo\xc4\x8de je po njegovi smrti v naselju Catedral, enem najve\xc4\x8djih smu\xc4\x8darskih centrov v Ju\xc5\xbeni Ameriki, po njem poimenovala ulico.'